Torsten Schack Pedersen (V), 2009-05-28:
Det er i sandhed en historisk dag i dag, for om lidt vil et flertal i Folketinget vedtage en historisk skattereform: En skattereform, der nedsætter skatten på arbejde med 29 mia. kr., en skattereform, der betyder, at en faglært familie næste år vil have ca. 6.500 kr. ekstra til rådighed, en skattereform, der afskaffer mellemskatten, en skattereform, der løfter 350.000 danskere ud af topskat, en skattereform, der sænker den øverste marginalskat fra 63 til 56 pct., en skattereform, der sænker bundskatten med 1,5 pct., en skattereform, der sikrer tryghed om boligejernes situation og en skattereform, der underfinansieres i de første år for at sætte gang i dansk økonomi.
Vi er i Venstre stolte over skattereformen.
Det er en skattereform, der gør Danmark rigere.
Det ved jeg godt at Det Radikale Venstre havde svært ved at forstå under andenbehandlingen, men faktum er altså, at velstanden i Danmark øges med 30 mia. kr. som følge af skattereformen.
Og vi slår endnu en gang en pæl igennem den falske påstand, som danskerne ved tre valg har gennemskuet, nemlig at der skulle være …
Vi slår som sagt en pæl igennem den falske påstand om, at der skulle være et modsætningsforhold mellem lavere skat og bedre velfærd.
Jeg ved godt, at det faktum har det med at ødelægge enhver socialdemokratisk kampagnestrategs humør, men det er nu engang virkeligheden, en virkelighed, som også Skattekommissionen kom frem til.
Lad mig genopfriske, hvad kommentarerne fra socialisterne i Folketinget var, da Skattekommissionen kom med sit udspil.
Lad mig tage Socialistisk Folkepartis finansordfører, hr. Ole Sohn.
Han sagde: Skattekommissionen rammer inden for skiven.
Der er ikke noget, der kolliderer med det fælles udspil fra SF og Socialdemokraterne.
Men hvad vil Socialdemokratiet og Socialistisk Folkeparti så?
Tja, det må befolkningen ikke få noget svar på.
Intet bliver lagt frem.
Man vil afvente regeringens udspil, og så vil man afvente, at forslaget er vedtaget.
Se, hvis det nu var Socialdemokratiets og Socialistisk Folkepartis generelle holdning til folkestyret, kunne regeringen jo ved enhver forhandling på forhånd afskrive Socialdemokratiet og Socialistisk Folkeparti, for partierne kan jo først tage stilling til regeringens politik, når den er vedtaget af Folketinget.
Det er for sølle, det er for tamt, og det er simpelt hen ikke godt nok.
Det er utvivlsomt et faktum.
Derfor er det absurd at skulle høre på, at det er urimeligt, når man sænker skatten på arbejde; et ønske, som vel stort set alle partier i Folketinget ellers skulle være enige om, nemlig at når man sænker skatten på arbejde, kommer det først og fremmest de danskere til gavn, som arbejder.
Det er alt sammen initiativer, der gør, at regeringens og Dansk Folkepartis skattereform er mere socialt afbalanceret end Skattekommissionens udspil.
Der blev givet for store lettelser til Gentofte og for små på Langeland, og derfor var skattereformen til ugunst for yderområderne i Danmark.
Jeg kan ikke i min vildeste fantasi se, hvordan en skattereform, der giver skattelettelser til alle områder i Danmark og dermed naturligvis også skattelettelser til borgerne i udkantsområderne, skulle kunne være til ugunst.
For hvordan kan flere penge mellem hænderne på borgerne i Thisted, på Mors, på Lolland og på Langeland forværre krisen?
Det er jo en absurd påstand.
Jo, der er forskel på, hvor meget borgerne i Danmark betaler i skat.
Det kan jeg egentlig godt forstå, for jeg er også optaget af, at danskerne i alle landets kommuner får flere penge mellem hænderne næste år.
Endnu er der ingen, der for mig har præsenteret en skatteplan, som betyder, at de borgere i Danmark, der betaler mindst i skat, skal have den største lettelse.
I forhold til et kommende regeringssamarbejde mellem Socialdemokratiet, Socialistisk Folkeparti og Det Radikale Venstre er diskussionen om social balance uhyre interessant, særlig i forhold til Det Radikale Venstres skatteudspil.
Skatteministeriet har regnet på Det Radikale Venstres skatteudspil, og hvad er så konsekvensen for de laveste indkomster med De Radikales skatteudspil?
Jo, i svaret på spørgsmål 318 i Skatteudvalget har skatteministeren oplyst, at de laveste 10 pct. af indkomsterne vil tabe 5 pct. af deres disponible indkomst.
Jeg gentager: De 10 pct. laveste indkomster vil tabe 5 pct. af deres disponible indkomst.
Hvad siger Socialdemokratiet og Socialistisk Folkeparti til det?
Og når der ikke er svar fra Socialdemokratiet og Socialistisk Folkeparti til De Radikales skatteudspil, kan det jo efterhånden heller ikke undre, at de to partier heller ikke tør løfte sløret for deres egne skatteplaner.
Partierne stemmer for dele af skattereformen, undlader at stemme til en række forslag og er imod de forslag, der lemper skatten på arbejde.
Og jeg må indrømme, at særlig morsomt blev det i tirsdags ved andenbehandlingen, hvor vi under debatten om L 206 skulle høre den socialdemokratiske ordfører, hr. Flemming Møller Mortensen, sige, at han principielt kunne se det positive i forslaget om højere afgifter på is, chokolade og tobak, men at han ikke kunne støtte forslaget, da det var en del af den samlede skattereform.
Men alligevel kan Socialdemokratiet stemme for andre dele af skattereformen.
Det hænger overhovedet ikke sammen.
Det står også klart, at Socialdemokratiet, Socialistisk Folkeparti og De Radikale ikke støtter op om skattestoppet.
Danskerne skal altså ikke have tryghed for skatten i årene fremover.
Vi synes i Venstre, at danskerne har krav på at vide det i en alvorlig krisetid, og derfor følges skattereformen naturligvis også op af det robuste skattestop.
Det vil oppositionen ikke.
Det er ærlig snak.
I forhold til skattereformens grønne element har svarene også blafret i vinden.
Reformen er for grøn, har det lydt fra en række socialdemokratiske ordførere.
Den socialdemokratiske skatteordfører mener dog ikke, at reformen er for grøn.
Det samme gælder Socialistisk Folkepartis skatteordfører.
Og også fra Det Radikale Venstre lyder der det.
Det er derfor helt umuligt at finde ud af, hvad der er oppositionens skattepolitik.
Kritik er der nok af.
Konstruktive og konkrete meldinger må danskerne ikke få at høre.
I Venstre er vi utrolig stolte over, at det nu lykkes at gennemføre en skattereform, der sikrer den største nedsættelse af skatten på arbejde siden indkomstskattens indførelse i 1903.
Det er en reform, som gør Danmark rigere.
Det er en reform, der styrker den finanspolitiske holdbarhed.
Det er en reform, der er med til at fremtidssikre Danmark.
Vi gør altså Danmark friere, rigere og mere rimeligt, og derfor glæder vi os i Venstre til om lidt at kunne vedtage regeringens skattereform.